<classify> WAZIRI wa Nishati, Dk Medard Kalemani ametoa vifaa vya umeme tayari Umeta 250 bure kwa wananchi watakaowahi kufanya usajili wa kuunganishwa huduma ya umeme wa wilaya ya Kigamboni, Dar es Salaam. Kalemani alitoa vifaa hivyo wakati akizindua mradi wa usambazaji umeme pembezoni mwa mji awamu ya tatu mtaa wa Mwasonga, Kata ya Kisarawe 2, Kigamboni ambapo mradi huo utagharimu kiasi cha Shilingi bilioni 9.34. Kalemani aliwataka wakandarasi wanaosambaza umeme huo kutoficha vifaa hivyo vya Umeta na ofa hiyo ni kwa wale ambao wameshindwa kutengeneza miundombinu ya kuunganishwa umeme majumbani mwao.Kwa kawaida kifaa hiki kinauzwa Shilingi 36,000 kwa watu 250 watakaowahi kufanya usajili wapewe bure. Ni marufuku kwa mkandarasi kuficha vifaa vya Umeta wakati wa usajili wa wananchi.Hakikisheni vifaa hivi vinakuwepo na mwananchi awe huru kuchagua kama anahitaji kuunganishiwa umeme kwa kutumia Umeta au kuingia gharama ya kutandaza nyaya ndani ya nyumba yake wiring, alisema Kalemani. Alisema kuwa kila mkandarasi amepewa vifaa vya Umeta 250 kwa kila eneo lake la mradi hivyo wana wajibu wa kuhakikisha kuwa, wananchi wanafahamu uwepo wa vifaa hivyo ili kuwapunguzia gharama za kutandaza nyaya ndani ya nyumba.Wakati huohuo, Dk Kalemani alitoa miezi sita kwa mkandarasi anayetekeleza mradi huo Demo Construction kuhakikisha unamalizika ndani ya miezi sita tu hadi kufika Januari, 2020, mitaa 36 ya Kigamboni iwe imefikiwa umeme.Mkataba ni miezi tisa, lakini nataka utekelezaji huu ufanyike ndani ya miezi sita tu mitaa yote iwe imeshapata umeme na hatutakuongezea hata siku moja, miezi mitatu iliyobaki ni kukamilisha tu wale wachelewaji wa kulipia, alisema. Waziri Kalemani aliwaagiza wazalishaji na wasambazaji wa nguzo, transfoma na nyaya za umeme, wakandarasi wanaotekeleza mradi husika katika maeneo mbalimbali nchini kuhakikisha kila mmoja anatimiza wajibu wake ipasavyo.Kwa upande wa wakandarasi, Kalemani aliwaagiza kuhakikisha kila mmoja anaanza utekelezaji wa kazi halisi physical work vinginevyo Serikali haita sita kuwachukulia hatua ikiwemo kuwakata posho na kuwafungulia mashtaka ya kisheria.Naye Kaimu Mkurugenzi REA, Injinia Johnson Olutu alisema vijijini 250 ikiwemo Kigamboni na mkoa wa Pwani vitanufaika na mradi huo hadi kufikia 2021 mitaa na vitongoji vyote vya Tanzania vitakuwa vimefikiwa na huduma hiyo.Aidha Olutu aliwataka wananchi kuwa tayari kutoa maeneo yao bila fidia ambako mradi utapita ili wasikwamishe zoezi la kuutekeleza. Alisema kuna maeneo yameanishwa kwa ajili ya viwanda ni vema yakatengwa ili miundo mbinu ya umeme uwekwe wakati ujenzi wa viwanda unaendelea.Mhandisi Hassan Said kutoka Tanesco Kanda ya Dar es Salaam na Pwani alisema ujenzi huo ni utausisha ujenzi kilomita 68 umeme wa kati pia ujenzi wa a njia ndogo na utasimika transfoma mashine umba 164. Aidha Injinia Hassan alisema tanesco wapo kwenye mchakato wa kujenga kituo kikubwa cha kupooza umeme, Kigambani na kitakuwa cha pili kwa ukubwa baada ya Ubungo.  <topic>: kitaifa 